
שיחת העשבים 
נתנאל ארמן
שיח לשבת פרשת חיי-שרה
בהקשר של השיח הקיומי הנוכחי, מפתה לגלוש לדיון קודר על המוות התוקף מיד בראשית הפרשה, על הניגוד המשווע והמטלטל, האירוני אפילו, שבין "חיי שרה" לבין "ותמת שרה" הסמוכים כל כך, על הסופיות שמחדדת את ההיות, על יום ההולדת של הרב שג"ר (שוב אותה אירוניה) שחל בשבוע הזה ממש (יום רביעי האחרון) ועל שלל הגיגים ורעיונות עליזים ומעודדים מעניין זה. אבל, הדברים להלן יתמקדו בנושא אחר, שבאופן מפתיע קשור לא פחות למהותה של ישיבת שיח-יצחק, והוא: שיח יצחק. 

ויצא יצחק לשוח בשדה לפנות ערב...

יאנוס, אחד מהאלים בפנתיאון הרומאי, התברך בראש בעל שני-פנים; מבנה גוף אשר איפשר לו לשלוח מבט לפנים ולאחור בעת ובעונה אחת (כפי שמישהו העיר פעם בשעשוע – הפנטזיה של קהילת המורים).
חשיבותו לענייננו היא תופעה הקרויה על שמו, תופעה ספרותית של כפל משמעות מילולי: אפקט יאנוס, אשר מורה על כך שלעיתים, כאשר בתוך רצף של משפט מופיעה מילה הניתנת להתפרש בשני אופנים שונים זה מזה – אין צורך להכריע באחד מביניהם אלא יש לקרוא את המשפט כנושא את שתי ההוראות בבת אחת.

נציג דוגמא קצרצרה:
 בפירוש הפסוק "לך לך מארצך ממולדתך ומבית אביך", מהי ההוראה הלשונית של המונח "מולדתך"? מצד אחד ובאופן פשוט: קרקע. אבל, ישנה משמעות נוספת, של בני בית ("מולדת בית או מולדת חוץ", ויקרא יח, ט). למה כיוון המקרא? 

על פי דרכנו נאמר – שניהם; הפסוק במכוון השתמש במילה כפולת משמעות זו, על מנת להצביע על שתי המשמעויות בו זמנית, שימוש אשר מעצים את תחושת הניתוק מהעולם הישן כפרידה מכוליות שלמה – גיאוגרפית וחברתית גם יחד.

מה יצחק עשה שם, בשדה? המדרש מזהה את השיחה כתפילה: 

'ויצא יצחק לשוח בשדה לפנות ערב'; אין שיחה אלא תפילה, שנאמר (תהלים קב) 'תפילה לעני כי יעטוף ולפני ה' ישפוך שיחו' וכן הוא אומר (שם /תהלים/ נה) 'ערב ובוקר וצהרים אשיחה' וגו'.

אמנם, יש לשים לב לדבר מעניין – מעבר לעובדה שזהו השימוש הראשון ב-'שיחה' כתפילה, המצלול של הביטוי 'לשוח בשדה' מעורר אסוציאציה חזקה מפסוק אחר: 
וְכֹל שִׂיחַ הַשָּׂדֶה טֶרֶם יִהְיֶה בָאָרֶץ וְכָל עֵשֶׂב הַשָּׂדֶה טֶרֶם יִצְמָח כִּי לֹא הִמְטִיר ה' אֱלֹהִים עַל הָאָרֶץ וְאָדָם אַיִן לַעֲבֹד אֶת הָאֲדָמָה [בראשית ב, ה]
הטענה פשוטה: 'ויצא לשוח בשדה' נשמע כמו 'הלך להיות כמו שיח בשדה'; לחבק עצים ולהתבודד.

האם אך מקרה הוא? אם לא – ומהניסוח הרטורי של השאלה, מובן שאנסה להוכיח שלא – מה מנסה ללמד הפסוק? מהי משמעותו העמוקה? 

בשלב ראשון חשוב להפריד את ההוראות השונות, ולשים לב לכל אחת בפני עצמה: מחד, ישנה התפילה. מאידך ישנה ההתמזגות עם השדה, שיטוט בו כשיח, כצומח בעל תכונות בוטאניות. אנו חותרים להבחנה דואלית בין שתי ההוראות, למצב בו הן עומדות בפני עצמן בצורה נבדלת, ומהמצב הזה נוכל להבין את ההרכבה ביניהן בצורה חדה יותר.  

כעת נוכל לאחות אותן יחד ונתבונן כיצד הן מתרכבות ומתכללות זו בזו בתוך מילה יחידה:
מצד אחד, יצחק הולך לשוח בשדה ויוצא לחיק הטבע. מאידך, הוא לא מאבד את האיכות האנושית שלו, המילולית – הוא מתפלל, ההכרה שלו עירנית, הוא איננו מכבה את הרצון או שב למצב טרום-תרבותי, ובכך הוא למעשה מצליח להגיע לתפילה של קבלת החכמה, קבלת הטבע, אבל לא מתוך שיעבוד אלא מתוך חירות פעילה. הטבע מעצב את התפילה שלו כטבעית ואילו התפילה מעצבת את הטבעיות שלו כאנושית – יצחק משוחח בתפילתו, בדיבור דו-צדדי,
 מקבל את הטבע והעולם כבן אנוש ומוצא פלא ותקשורת, במכאניזם הטבעי.
 בכך מצליח הביטוי לקפל בתוכו מובן רב-משמעי, ליצור אפקט עוצמתי ומשמעותי לקורא, והוא אף מוסר משהו מחוויית התפילה של יצחק. דווקא המתח והתנועה שבין שני המובנים, אשר מייצרים סינתזה בונה ביניהם ומוליכים לקומה שלישית שכוללת את שניהם ומיניה וביה משמרת כל אחת מהן,
 משחררים את המילה מהקשר צר וקפוא ופותחים אותה ליצירת מובן עמוק יותר ודינמי.

ומתוך כך נמצא שניתן למצוא הד בתוך כל מובן לזה המקביל לו: את השיחה אנושית, והתפילה, ניתן לראות כמחייה חיים חדשים ומצמיחה שיחים חדשים בעולם,
 ואילו את השיחים עצמם נוכל לראות כדיבורה של האדמה.
 

� הרחבה עמוקה על השימושים באפקט במקרא, ואת הדוגמא הזו ממש, למדתי מפי יוני גרוסמן.


� בראשית רבה (וילנא) פרשה ס ד"ה יד 'ותקם רבקה'.


� בכך השתמשנו במובן שלישי של השיחה – דיבור – וחילצנו את התפילה מהקשר שעלול להישמע אלילי.


� הזיקה העמוקה שבין המצב הנפשי הזה לתפילת המנחה דייקא, מכוונת במיוחד לדמדומי הערב ולסופו של יום העבודה (כפי שנראה ממספר מקורות). הרומנטיקה של השקיעה גם כן קשורה בכך.


� הרמיזה להיגל די  שקופה.


� וכך דבריו הידועים של ר' נחמן על שירת העשבים מקבלים נופך חדש:


"דַּע, כְּשֶׁאָדָם מִתְפַּלֵּל בַּשָּׂדֶה, אֲזַי כָּל הָעֲשָׂבִים כֻּלָּם בָּאִין בְּתוֹך הַתְּפִלָּה, וּמְסַיְּעִין לוֹ, וְנוֹתְנִין לוֹ כּחַ בִּתְפִלָּתוֹ וְזֶה בְּחִינַת שֶׁנִּקְרֵאת הַתְּפִלָּה שִׂיחָה, בְּחִינַת: "שִׂיחַ הַשָּׂדֶה", שֶׁכָּל שִׂיחַ הַשָּׂדֶה נוֹתְנִין כּחַ וְסִיּוּעַ בִּתְפִלָּתוֹ: "וַיֵּצֵא יִצְחָק לָשׂוּחַ בַּשָּׂדֶה" שֶׁתְּפִלָּתוֹ הָיְתָה עִם סִיּוּעַ וְכחַ הַשָּׂדֶה, שֶׁכָּל עִשְׂבֵי הַשָּׂדֶה נָתְנוּ כּחַ וְסִיּוּעַ בִּתְפִלָּתוֹ כַּנַּ"ל, שֶׁבִּשְׁבִיל זֶה נִקְרֵאת הַתְּפִלָּה שִׂיחָה כַּנַּ"ל".


התוספת שלנו היא שהשיחים הם הם שיחתהּ של האדמה. ואולי לא לחינם קרויה תפילה זו "מנחה" כשם הקרבן היחיד שמגיע מעולם הצומח.


� כיוון מחשבה נוסף שהתפתח תוך כדי עיבוד הדברים הוא הקבלה נוספת שהתגלתה לפרק ב' בבראשית, בו האדם מקבל את זיווגו מבלי להתאמץ, מול יצחק  ש-"זיווגו בא אצלו" (בר"ר סח/ג, ובניגוד ליעקב ש-"הלך אצל זיווגו"),  והקביעה של התורה לפיה התהליך הזה גורם ל-"דבק באשתו והיו לבשר אחד", מול השתחלותה של רבקה כממלאת מקום דמות האם – שרה, וניחומו של יצחק בעקבות כך.

